Source: http://www.ziar.sk/sekcie/kategoria/mestsky-urad/zivotne-prostredie/
Timestamp: 2013-12-05 19:16:13+00:00
Document Index: 4149132

Matched Legal Cases: ['§ 6', '§ 4', '§ 79', '§ 6', '§ 6', '§ 6', '§ 6', '§ 6']

Mestský úrad Životné prostredie - Mesto Žiar nad Hronom
Nachádzate sa tu > sekcie > mestský úrad > Životné prostredie
Psičkárom je na území mesta k dispozícii viac ako 80 košov03.04.2013 | OŽP
Všeobecne záväzné nariadenie č. 1/2003 O podmienkach držania psov na území mesta Žiar nad Hronom v § 6 Znečisťovanie verejných priestranstiev okrem iného hovorí: Každý, kto vedie psa, je povinný dbať o to, aby sa zamedzilo znečisťovaniu budov, poškodzovaniu zelene a znečisťovaniu verejných priestranstiev.
Ak pes znečistí verejné priestranstvo výkalmi, je ten, kto psa vedie, povinný výkaly bezprostredne odstrániť. Celé znenie VZN je zverejnené na webovej stránke mesta a je k dispozícii k nahliadnutiu i na Mestskom úrade v Žiari nad Hronom. Viac ako 80 červených košov na psie exkrementy označených bielo-čiernym symbolom psa a informačnou nálepkou slúži na voľných priestranstvách i v medziblokových priestoroch nášho mesta majiteľom psov, ktorí tak majú možnosť po svojich štvornohých miláčikoch upratať, ako im to ukladá i platné VZN o podmienkach držania psov. Psie exkrementy kazia nielen vzhľad mesta, ale znečisťujú i životné prostredie a môžu ohroziť zdravie ľudí. A práve na to by sme chceli upozorniť. Hygienici upozorňujú, že pri nedostatočnej hygiene sa môžu deti pri styku s psími výkalmi, voľne ponechanými na tráve, chodníku či na detskom ihrisku, nakaziť rôznymi baktériami, parazitmi či vírusmi, ktoré vyvolávajú rôzne ochorenia. Patrí medzi ne salmonelóza, giardióza, tokoxaróza či pásomnica psia.
V Žiari evidujeme takmer 1200 psov
Červené koše na psie exkrementy sa rozmiestnili na najfrekventovanejších miestach vodenia psov. Mesto tak reagovalo na požiadavky majiteľov psov. Nádoby sa vyprázdňujú 2 x týždenne, podľa potreby aj častejšie, tak aby táto činnosť bola efektívna, ekonomická, a zároveň aby sa dodržala hygienická bezpečnosť. Na území mesta je v súčasnosti rozmiestnených vyše 80 košov na psie exkrementy pre 1168 psov, ktoré mesto eviduje k 28. februáru tohto roka. Podľa štatistických údajov pripadá na Slovensku na každých 10 - 12 obyvateľov jeden pes. Z toho vyplýva že, priemerné sídlisko s 20 000 obyvateľmi má až do 2000 psov. V roku 1995 sa na Slovensku podľa štatistiky chovalo až 70 000 psov a ročná „produkcia" ich exkrementov sa odhadovala na úrovni 7 000 ton. Vyhláška Ministerstva životného prostredia č. 284/2001 Z. z., ktorou sa ustanovuje Katalóg odpadov, zaraďuje tento odpad pod číslo 020106 ako zvierací trus a ostatný odpad. Aj keď nie je priamo zaradený ako nebezpečný odpad, zbieraním exkrementov po svojich psoch chránime iných, a tiež aj samých seba pred nákazlivými ochoreniami. Okrem košov na psie exkrementy sú na území mesta lokalizované aj koše na uličné smeti, ktorých je približne 200 ks. Nádoby sú určené na pouličné smeti, výslovne nie sú určené na odkladanie komunálneho odpadu z domácností.
Nádoba je rozčlenená na tri samostatné komodity, t. j. žltá na plasty, kovy, tetrapaky, modrá na papier a červená je určená na zmesový pouličný odpad. Prieskum košov na verejných priestranstvách poukazuje, že nádoby sú mnohokrát zaplnené odpadom, ktorý tam nepatrí. Jedna vec je, že odpad sa zmiešava a nerešpektuje sa účel jednotlivých vhadzovacích otvorov (plastové fľaše sa odhadzujú s iným odpadom do otvoru, ktorý je určený na zmesový odpad), druhý problém je, že sa koše na verejnosti využívajú (zneužívajú) na odhadzovanie domového komunálneho odpadu. Mnohokrát sa takýto odpad nachádza v igelitkách či odpadových vreciach určených do nádoby na zmesový komunály odpad v stojiskách, alebo nádobách pri rodinných domoch. Takéto konanie je protizákonné, keďže takáto nádoba nie je určená na odkladanie zmesového komunálneho odpadu z domácností, alebo prevádzok podnikateľských subjektov.
Psičkári môžu dočasne používať aj nádoby na pouličné smeti
Z dôvodu postupného zvyšovania počtu psov na území mesta, ako aj následných požiadaviek majiteľov psov na umiestňovanie nových košov na psie exkrementy na území mesta, mesto Žiar nad Hronom dočasne povoľuje umiestňovanie psích exkrementov do nádob na pouličné smeti do červeného vhadzovacieho otvoru určeného na zmesový komunálny odpad. V súčasnosti sa zmesový komunálny odpad ako aj psie exkrementy likvidujú ukladaním na skládku odpadov. Po spustení prevádzky Centra zhodnocovania odpadov, v ktorom sa bude zhodnocovať aj odpad ako sú psie exkrementy, bude spoločné ukladanie odpadu ako zmesového komunálneho odpadu a psích exkrementov nežiaduce.
Upozorňujeme, že psie exkrementy musia byť uložené v odpadových vreckách a nie voľne vhodené. Odhadzovanie psích exkrementov do odpadových košov je dočasne povolené len pre lokality, kde sa nenachádzajú červené koše na odhodenie psích exkrementov pre majiteľov psov. Zároveň žiadame obyvateľov, aby v prípade opodstatnenej požiadavky nahlasovali potrebu umiestnenia nového koša na psie exkrementy, alebo zvýšenia frekvencie vývozu týchto košov na odbor životného prostredia na MsÚ. Všetky odpadové koše sú pravidelne monitorované tak, aby bol zabezpečený dostatočný vývoz a koše sa neprepĺňali.
Odvoz vianočných stromčekov03.01.2013 | OŽP
Podľa platného VZN č. 10/2012 o spôsobe nakladania s komunálnymi odpadmi a drobnými stavebnými odpadmi na území mesta Žiar nad Hronom majú obyvatelia mesta nárok na bezplatný odvoz vianočných stromčekov v termíne do 31.januára príslušného kalendárneho roka.
Tento rok sa odvoz vianočných stromčekov uskutoční vždy v stredu 9. , 16. a 30. januára. Obyvatelia bytových domov môžu vianočné stromčeky umiestniť vedľa stojísk zberných nádob. Pre obyvateľov v mestskej časi IBV bude bezplatný odvoz vianočných stromčekov zrealizovaný v rámci pravidelného zvozu bioodpadu a to vo štvrtok 31. januára.
Pozvánka na stretnutie zástupcov mesta Žiar nad Hronom s predsedami bytových spoločenstiev04.12.2012 | OŽP
V pondelok 10.12.2012 o 16:00 hod. sa v zasadačke MsKC v Žiari nad Hronom uskutoční stretnutie predstaviteľov mesta Žiar nad Hronom s predsedami bytových spoločenstiev a zástupcami vlastníkov bytov.
Dezinfekcia zberných nádob24.09.2012 | OŽP
Mesto Žiar nad Hronom oznamuje občanom, že Technické služby - Žiar nad Hronom, akciová spoločnosť budú vykonávať dezinfekciu nádob na komunálny odpad nasledovne:
v stojiskách pre bytové spoločenstvá v čase od pondelka 1.októbra do piatka 5. októbra 2012.
v Šašovskom Podhradí a pre podnikateľské subjekty bude vykonaná v stredu dňa 3. októbra v časti IBV bude vykonaná v stredu 10. októbra 2012.
Dni jesennej čistoty 201217.09.2012 | OŽP
Mesto Žiar nad Hronom v spolupráci so spoločnosťou Technické služby - Žiar nad Hronom, a. s. realizuje v dňoch od 24. do 29. septembra v čase od 10.00 do 18.00 hod. tradičné Dni jesennej čistoty 2012. Veľkokapacitné kontajnery a mobilná zberňa budú rozmiestnené podľa stanoveného harmonogramu. Mesto si vyhradzuje právo na dočasnú zmenu stanovišťa VKK v záujme operatívneho riešenia v prípade vzniku nepredvídanej situácie.
Potrebné informácie o Dňoch jesennej čistoty sú zverejnené aj na webovej stránke mesta, na informačnej tabuli MsÚ v Žiari nad Hronom a v Šášovskom Podhradí, v mestskej televízii ATV a dozviete sa o nich aj prostredníctvom Mestského rozhlasu. V prípade akýchkoľvek otázok počas týchto dní sa môžete obrátiť telefonicky na Zelenú linku 0800 500 501 alebo Odbor životného prostredia: 678 71 24.
Nakladanie s odpadmi za rok 201127.03.2012 | TS, a. s., upr. OŽP
V roku 2011 sa vyprodukoval a následne zneškodnil uložením na skládke nasledujúci odpad:
zmesový komunálny odpad v množstve 2617,13 t,
objemný odpad v množstve 1089,17 t,
drobný stavebný odpad v množstve 599,52 t,
odpad z čistenia ulíc v množstve 29,35 t.
V roku 2011 bolo vyprodukovaného o 234,28 t menej zmesového komunálneho odpadu ako v roku 2010, celkové množstvo zmesového komunálneho odpadu z celkového množstva vyprodukovaného odpadu tvorí 62,43 % za rok 2011. Za predchádzajúci rok boli na území mesta občanmi vytriedené nasledovné vybrané komodity s ich množstvami:
Komodity zozbierané zo stojísk a spred domov:
papier - 388,15 t,
sklo - 220,12 t,
plasty - 276,26 t,
kovy - 15,63 t,
tetrapaky - 10,28 t,
bioodpad - 528,73 t,
odpadové oleje - 0,73 t.
Komodity vyzbierané na zbernom dvore:
pneumatiky - 78,53 t,
šatstvo a textil - 12,25 t,
elektroodpad - 41,11 t,
nebezpečný odpad - 3,39 t.
V súhrne vyzbierané separované zložky boli v množstve 1 575,19 ton, čo je v porovnaní s rokom 2010 o 221,03 ton viac a z celkového množstva vyprodukovaného odpadu na území mesta tvoria 37,57 %. V Žiari nad Hronom bolo v roku 2010 vyseparovaného odpadu 70,14 kg na 1 obyvateľa, pričom ciele Európskej únie sú na úrovni 50 kg/2010. V roku 2012 bol prijatý a schválený nový Program odpadového hospodárstva SR, ktorý určuje aj ciele Európskej únie pre množstvo triedených odpadov.
Oznam pre predsedov bytových spoločenstiev27.03.2012 | OŽP
Nakoľko sa blížia veľkonočné sviatky a je predpoklad, že sa bude tvoriť viac komunálneho odpadu, je potrebné zo strany bytových spoločenstiev si objednať mimoriadne vývozy, aby sa v stojiskách netvoril odpad mimo zberných nádob. Mimoriadne vývozy si predsedovia bytových spoločenstiev môžu nahlásiť u správcu dane mesta Žiar nad Hronom - Odbor životného prostredia, kancelária č. 9.
Prvé tohtoročné stretnutie s predsedami bytových spoločenstiev 27.03.2012 | OŽP
V stredu 21. marca sa v priestoroch MsKC v Žiari nad Hronom uskutočnilo informačno-pracovné stretnutie predstaviteľov mesta Žiar nad Hronom s predsedami bytových spoločenstiev a zástupcami vlastníkov bytov. Medzi prezentované témy patrili informácia o konaní Dní jarnej čistoty v meste v termíne od 26. do 31. marca, výzva o zapojenie sa do čistenia mesta zo strany občanov bytových domov, správa o nakladaní s odpadmi za rok 2011 či informácia pre držiteľov psov. V rámci akcie Vyčistime si naše mesto, ktorá sa konala v sobotu 31. marca a o ktorej vás budeme informovať v budúcom čísle Mestských novín, si prihlásené bytové spoločenstvá vyčistili okolie bytových domov, okolie stojísk, zelené plochy, trávniky a chodníky v blízkosti jednotlivých bytových domov. Na stretnutí odznela aj informácia o riešení čiernych skládok, ktoré sa tvoria na území mesta, o nahlásení mimoriadnych vývozov komunálneho odpadu v čase sviatkov pre bytové spoločenstvá, informácia o rozmiestnení kontajnerov na použité jedlé oleje v časti IBV, ako aj o plánovanej dezinfekcii zberných nádob v stojiskách od 16. apríla. V oblasti zelene predsedovia bytových spoločenstiev dostali informáciu o výruboch, ošetrovaní drevín a úpravách zelených plôch v meste a tiež o súťaži Strom roka 2012. V jednom z blokov vystúpil so svojim príspevkom aj riaditeľ TS, s. r. o., Peter Antal, ktorý prezentoval ponuku služieb spoločnosti pre bytové domy v oblasti údržby verejnej zelene. Tak ako každoročne, aj na tomto stretnutí vystúpili zamestnanci TS, a. s. so zaujímavými príspevkami o separácii odpadu za uplynulé roky, o používaní a využití mobilných kamier na zberových vozidlách na komunálny odpad. V otvorenej diskusii sa predsedovia jednotlivých bytových spoločenstiev vyjadrovali k témam, ktoré odzneli na stretnutí a kládli otázky, ku ktorým zaujali stanovisko predstavitelia mesta Žiar nad Hronom.
Bytové spoločenstvá domov - vyčistime si naše mesto 19.03.2012 | OŽP
Kto sa môže prihlásiť: Bytové spoločenstvá domov
Ako sa prihlásiť do aktivity: Elektronicky, osobne alebo telefonicky - kontaktná osoba pre prihlásenie: Ing. Gendiarová, marcela.gendiarova@ziar.sk, tel.: 045/678 71 24 v termíne najneskôr do 28.3.2012
Čo nahlásiť: Názov bytového spoločenstva, kontaktnú osobu - meno a telefón, číslo stojiska ku ktorému sa uloží vyzbieraný odpad
Kedy sa bude konať čistenie: Sobota, 31. marec 2012
Čas aktivity: 8.00 - 14.00 hodiny
Kde sa bude konať čistenie: Okolie bytových domov, stojiská, okolie stojísk, čistenie zelených plôch, chodníkov a iné podľa vlastného výberu v okolí vášho bytového domu; v prípade, že vyzbieraný odpad bude biologicky rozložiteľný odpad (napr. tráva, lístie, zemina, konáre max. 1 meter dlhé), takýto BRO žiadame uložiť do vriec samostatne mimo iný odpad vyzbieraný z verejného priestranstva a uložiť na vopred nahlásené miesto. Pozor nejde o zbavenie sa objemného a drobného stavebného odpadu, elektoodpadu, nebezpečného odpadu alebo pneumatík z vašich objektov! Takýto druh odpadu môžete odovzdať na zbernom dvore na ul. SNP 131 počas pracovných dní a sobôt v čase 08.00 hod do 20.00 hod. alebo do VKK a mobilnej zberne počas týždňa čistoty.
Kam ukladať vyzbieraný odpad: Do plastových vriec; odpad následne uložiť na vopred stanovené a nahlásené miesto, toto miesto bude nahlásené na TS a. s., ktoré vykonajú zber tohto odpadu
Odvoz nazbieraného odpadu: Od 14.00 do 18.00 hod prostredníctvom Technických služieb
Podpora od MsÚ: Plastové vrecia na odpad, každý bytový dom, ktorý sa zapojí do čistenia prihlásením sa na MsÚ si v piatok 30.3. môže prostredníctvom nahláseného zástupcu za bytový dom prevziať 5 ks veľkých plastových vriec (5 ks vriec/bytové spoločenstvo). Vrecia budú k dispozícii u informátora vo vstupnej hale na MsÚ. Okrem vriec bude následne zabezpečený aj odvoz a likvidácia odpadu na skládke odpadov prostredníctvom TS a. s.
Prečo sa zapojiť: Ide o všeobecne prospešnú činnosť, ktorá má nielen vplyv na skrášlenie nášho životného prostredia, ale aj príkladný vplyv pre naše mladšie generácie. Okrem toho, že si vyčistíte svoje okolie, môže najaktívnejšie spoločenstvo získať aj ocenenie. Všetky zapojené bytové spoločenstvá budú prezentované v mestských novinách.
Čo je potrebné urobiť, aby ste sa zapojili do vyhodnotenia: Počas vykonávanej aktivity urobiť fotodokumentáciu priebehu akcie pred vašim domom, následne urobiť krátku správu o tejto činnosti a predložiť ju spolu s fotodokumentáciou na MsÚ (v správe uviesť napr. kde sa vykonalo čistenie, čo sa urobilo, koľko odpadu sa vyzbieralo, koľko občanov sa zapojilo a pod.)
Termín doručenia vyhodnotenia akcie na MsÚ: Krátku správu a fotodokumentáciu z priebehu aktivity doručiť osobne na OŽP Msú alebo e-mailom do 13.4.2012 na marcela.gendiarova@ziar.sk Vyhodnotenie bude ukončené do: 20.4.2012 a následne oznámené bytovým spoločenstvám
Ocenenia: Pre tri najaktívnejšie a najoriginálnejšie bytové spoločenstvá sa uhradí 1 x mimoriadny vývoz 1100 l zbernej nádoby na komunálny odpad
originálny nápad,
počet zapojených občanov,
veľkosť vyčistenej plochy,
forma spracovania dokumentácie,
Svetový deň vody14.03.2012 | OŽP
Každoročne od roku 1993, tento rok už v poradí dvadsiaty krát, je 22. marec deň, kedy sa pozornosť ekologicky cítiacich ľudí upriamuje na dôležitosť a význam vody a najmä čerstvej pitnej vody pre človeka. O globálnom význame pre ľudstvo svedčí aj skutočnosť, že tento deň si vybrala a vyhlásila Organizácia spojených národov za Svetový deň vody.
Vodu si musíme vážiť celý rok, ale tento deň znamená akýsi symbol, kedy si viac ako inokedy uvedomujeme, čo voda pre náš život znamená. Ľudské telo tvorí viac ako 70% voda, taktiež pokrýva viac ako dve tretiny (71%) zemského povrchu, dáva planéte nádhernú modrú farbu, ktorú môžeme vídať na fotografiách z vesmíru. Voda je bezpochyby najdôležitejšou zlúčeninou na zemskom povrchu. Nachádza sa všade okolo nás. Samotný život vznikol vo vode a všetko živé ju potrebuje k životu. Človek potrebuje denne vypiť minimálne 1,5 až 2 litre pitnej vody, ktorá má byť súčasťou potravy. Nahrádza vodu, stratenú z ľudského tela vylučovaním, potením alebo dýchaním. Voda je dôležitejšia ako jedlo . Bez jedla človek vydrží aj mesiac, ale bez vody necelý týždeň. Ľudia ju potrebujú v domácnostiach, továrňach, v poľnohospodárstve, je lacným zdrojom elektrickej energie v mnohých krajinách sveta, napríklad v Nórsku sa až 99% elektrickej energie vyrába vo vodných elektrárňach. Voda je podmienkou akéhokoľvek života, hoci aj v minimálnom množstve, život kdekoľvek v prostredí Zeme je bez nej nemožný.
Voda je najbežnejšia kvapalina, v mnohých smeroch riadi náš život, podmieňuje, kde môžeme žiť, ovplyvňuje počasie, ktoré máme. Každý región na svete má iný spôsob uctievania vody, ale vzácne každý uznáva jej hodnotu, jej ústredné miesto v ľudskom živote. Človek sa s vodou stretáva od svojho narodenia až do posledného dňa života. Sprevádza nás celým životom, a často si to ani neuvedomujeme. Považujeme to za samozrejmosť a nevenujeme jej veľkú pozornosť. S civilizačným rozvojom sa zmenil prístup k vode, prestali sme ju vnímať ako niečo vzácne a posvätné, ale stala sa bežným spotrebiteľským produktom ako čokoľvek iné, čo sa dá bez problémov nahradiť alebo vyrobiť.
V našej republike sa pitná voda bežne používa na spotrebiteľské účely, napríklad splachovanie WC. Teda bez ohľadu na jej význam a často aj posvätnú povahu sa vodou naďalej plytvá a znehodnocuje sa po celom svete, či sú to mestá alebo vidiek. Podľa niektorých štatistík 18% svetovej populácie nemá zabezpečený prístup k pitnej vode a 40% nemá základné možnosti hygieny. Každý deň zomrie v súvislosti s nedostatkom vody 5-6 tisíc ľudí, väčšinou detí. 22. marec je teda jedinečnou príležitosťou všetkým pripomenúť mimoriadnu dôležitosť vody pre zachovanie životného prostredia a pre rozvoj ľudskej spoločnosti.
Členské krajiny OSN boli vyzvané, aby tento deň venovali konkrétnym aktivitám, ktoré podporia informovanosť verejnosti o nenahraditeľnom význame vody a vytýčili konkrétne aktivity na úrovni svojho štátu. Naša republika má ochranu vôd upravenú v zákone č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, takzvaný vodný zákon, ktorý upravuje práva a povinnosti fyzických osôb a právnických osôb k vodám a nehnuteľnostiam, ktoré s nimi súvisia pri ich ochrane, účelnom a hospodárnom využívaní, oprávnenia a povinnosti orgánov štátnej vodnej správy a zodpovednosť za porušenie povinností podľa tohto zákona. Na Slovensku je vyhlásených 12 vodohospodárskych chránených oblastí, ktoré sa viažu predovšetkým k zásobárňam podzemných vôd. V nich platia podľa zákona o vodách režimy osobitného hospodárenia, ktoré zaručujú, že aj generácie po nás budú mať kvalitnú pitnú vodu. Na tomto poli má veľkú zodpovednosť štátna správa, ktorá by mala mať výlučne ochranné záujmy. Záujem štátu je záujmom spoločnosti, ktorá ho tvorí a nemôže mať obmedzený charakter, teda musí platiť trvale.
Dôležitý význam pre náš každodenný prístup k pitnej vode v našej republike predstavujú vodárenské spoločnosti, ktoré dbajú na kvalitu vody v rozvodnej distribučnej sieti. Odpovede na rôzne otázky sa môžete dozvedieť na príslušných internetových portáloch jednotlivých spoločností, napríklad, čo vie verejnosť o pitnej vode a podobne. „Bez vody niet života. Voda je drahocenná a pre človeka ničím nenahraditeľná surovina", to je jeden z dvanástich bodov Európskej vodnej charty, vyhlásenej 6.mája 1968 v Štrasburgu. Nezabúdajme na to, chráňme a vážme si vodu, aby sa o niekoľko rokov nestala takou vzácnou, že sa kvôli nej povedú vojny, pretože ťažko dostupnou komoditou pre časť ľudstva (cca 2 miliardy) je už dnes.
Stretnutie predstaviteľov mesta so zástupcami vlastníkov bytov07.03.2012 | OŽP
Dňa 21.3.2011 (streda) o 16.00 hod. sa v zasadačke MsKC uskutoční stretnutie predstavieľov mesta Žiar nad Hronom so zástupcami vlastníkov bytov na tému Odpadové hospodárstvo a iné oblasti životného prostredia na území mesta.
Nové zberné nádoby na olej15.2.2012 | OŽP
V auguste minulého roka boli do stojísk zberných nádob pre bytové domy distribuované 240 litrové hnedé zberné nádoby určené výlučne na použitý jedlý olej. Na začiatku februára tohto roku boli distribuované a rozmiestnené 1100 litrové zberné nádoby pre použitý jedlý olej aj pre občanov, žijúcich v rodinných domoch na IBV, Partizánskej ulici, Svätokrížskom námestí, v časti Šašovské Podhradie, Šašovské Podhradie - Píla a Kutinky. Zberné nádoby s hnedým vekom sú opatrené otvorom pre vhadzovanie PET fliaš s obsahom použitých olejov. Tieto nádoby budú označené aj informačnými nálepkami s popisom čo do zbernej nádoby patrí a ako ju využívať. Separujú sa všetky rastlinné oleje a rastlinné tuky, ktoré zostávajú v domácnosti ako odpad po príprave jedál. Obsah nečistôt a prímesí by nemal presiahnuť 10 %. Nevhadzujú sa tam olejové zvyšky znehodnotené vodou, vínom, kečupom a podobne. Použitý jedlý olej sa zbiera do PET fliaš napríklad aj tú v ktorej ste olej kúpili, alebo akákoľvek čistá a suchá PET fľaša. Olej nalievajte do fliaš vychladnutý. V žiadnom prípade nevlievajte olej priamo do zbernej nádoby!
Informačné plagáty v nových smetných košoch6.2.2012 | OŽP
V januári 2012 bola väčšina nových smetných košov v našom meste doplnená informačným plagátom o tom, ktorý odpad máme vhodiť do ktorej priehradky nového smetného koša. Jednotlivé priehradky koša sú farebne rozlíšené a plagát názorne ukazuje umiestnenie jednotlivých zložiek separovaného odpadu (modrý otvor - papier; žltý otvor - plasty, kovy, tetrapaky) a zmesový komunálny odpad (červený otvor). Vzhľadom k mrazivému počasiu sa práce nakrátko spomalili, keďže povrch vývesnej plochy je namrazený a plagáty sa nedajú nalepiť. Všetky smetné koše budú letákmi postupne vybavené v priebehu nasledujúceho mesiaca február vzhľadom k poveternostným možnostiam.
Odpad v stojiskách počas vianočných sviatkov16.01.2012 | OŽP
V roku 2011 sme sa niekoľkokrát venovali téme tvorby a likvidácie čiernych skládok v stojiskách a pri stojiskách, alebo aj odpadu uloženému mimo miesta na to určeného na verejnom priestranstve či v prírode. Téma čiernych skládok je neustále pripomínaná a aktualizovaná v mestských novinách, v reportážach miestnej televízie alebo na stretnutiach s predsedami bytových spoločenstiev a zástupcami vlastníkov bytov s cieľom oboznámiť občanom ako nakladať s odpadom. Stojiská a ich čistota je zo strany zamestnancov odboru životného prostredia v spolupráci s pracovníkmi Technických služieb Žiar nad Hronom, a. s. neustále monitorovaná a v prípade, že stojisko je znečistené, začína konanie s cieľom nápravy.
Počas vianočných sviatkov sa zaznamenal zvýšený počet stojísk zberných nádob, v ktorých sa nachádzal odpad umiestnený mimo zberných nádob. Po zmonitorovaní situácie v teréne jednoznačne vyplynulo, že bolo nesprávne nastavené množstvo a frekvencia vývozu komunálneho odpadu v jednotlivých stojiskách, čo následne spôsobilo extrémne hromadenie odpadu, ktoré občania nemali prakticky kam ukladať. Mesto Žiar nad Hronom a spoločnosť Technické služby Žiar nad Hronom, a. s. pred vianočnými sviatkami informovalo poplatníkov o potrebe nahlásenia mimoriadnych vývozov v snahe predísť situácii nahromadenia odpadu, ktorý nie je možné kam uložiť. Informácia bola uvedená na webovej stránke mesta, na úradnej tabuli ako aj v rozhlase už v prvej polovici decembra. Niektoré bytové spoločenstvá ako BSD č. 551, BSD č. 559, BSD č. 425,427, BSD č. 597, BSD č. 491, BSD č. 489 a 460, BSD č. 897 si mimoriadne vývozy nahlásili a predišli tak situácii, že obyvatelia nemali kam ukladať odpad. Splnili si zákonnú povinnosť a zabezpečili svojim občanom príjemné sviatky aj tým, že sa nemuseli pozerať na hromady odpadu vo svojom stojisku, ktorý nemal byť kam uložený. Sme radi, že informácie podané v snahe predísť neporiadku a problémom zobrali tieto bytové spoločenstvá ako fakt a upravili svoje vývozy o zvýšenú produkciu odpadu počas vianočných sviatkov, čo sa stáva tradične každoročne ako jav spojený s Vianocami. Niektoré bytové spoločenstvá sa na zvýšenú tvorbu komunálneho odpadu vôbec nepripravili, ba ju až podcenili. Nenahlásili si potrebu vykonania mimoriadne vývozu odpadu, čím došlo k hromadeniu odpadu aj mimo zberných nádob, ktoré boli totálne preplnené. Výsledok môžete vidieť na fotografiách. Takáto situácia je porušením niekoľkých ustanovení všeobecne záväzného nariadenia a je neakceptovateľná. V prípade, že občania majú vedomosť, že frekvencia vývozu v ich stojisku je nedostatočná, je dôležité, aby sa obrátili s požiadavkou o úpravu u svojho predsedu bytového spoločenstva či zástupcu vlastníkov bytov.
Všeobecne záväzné nariadenie č. 14/2009 § 4 odd. 5 písm. d) hovorí jednoznačne, že „povinnosťou oprávnenej osoby je v deň zberu a prepravy vyčistiť stojisko, pričom, ak sa odpad nachádza mimo zbernej nádoby, oprávnená osoba tento naloží do merateľných litrových plastových vriec a takto zistené množstvo sa vynásobí príslušnou sadzbou určenou vo VZN o miestnom poplatku za KO a DSO". To v praxi znamená, že v prípade, ak sa odpad nachádza mimo zbernej nádoby, zamestnanci oprávnenej osoby tento odpad naložia do merateľných litrových plastových vriec, správca miestneho poplatku za komunálny odpad a drobný stavebný odpad zdokumentuje počet a objem vriec po naložení odpadu do nich, a takto zistené množstvo sa vynásobí príslušnou sadzbou určenou vo VZN o miestnom poplatku za KO a DSO. Podľa platného a záväzného VZN o miestnom poplatku za KO a DSO je základná sadzba 0,023 € za liter odpadu, v prípade, že ide o odpad, ktorý sa nachádza mimo zbernej nádoby je spoplatnený vo výške € 0,053 za liter odpadu. Takouto vyššou sadzbou je spoplatnený aj objem zbernej nádoby na separované zložky, v prípade, ak sa v nádobe na triedenú komoditu nachádza iný odpad, ktorý do tejto nádoby nepatrí alebo znehodnotí objem tejto nádoby. V prípade, že sa kontrolou zistí porušenie všeobecne záväzného nariadenia a v stojisku sa nachádza čierna skládka mimo nádob, alebo sú nádoby na triedené zložky znehodnotené iným odpadom, správca dane v zmysle platného všeobecne záväzného nariadenia o miestnom poplatku určí poplatok vo vyššej sadzbe za liter odpadu.
V záujme predchádzania znečistených stojísk odporúčame predsedom bytových spoločenstiev nastaviť adekvátnu frekvenciu vývozu komunálneho odpadu a preventívnym opatrením je aj zabezpečenie upratovacej služby vo svojom stojisku. Zároveň pripomíname, že všetky zmeny potrebné k určeniu poplatku je poplatník povinný ohlásiť správcovi dane najneskôr do 31. januára.
Povinnosti poplatníkov za komunálne odpady na území mesta Žiar nad Hronom05.12.2011 | OŽP
Blíži sa záver roka a týmto príspevkom by sme chceli pripomenúť povinnosti všetkých poplatníkov za komunálne a drobné stavebné odpady na území mesta Žiar nad Hronom. Správca dane mesto Žiar nad Hronom podľa § 79 ods. 1 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a v súlade so zavedeným množstvovým zberom podľa Všeobecne záväzného nariadenia mesta Žiar nad Hronom č. 14/2009 a VZN č. 8/2010 o spôsobe nakladania s komunálnymi odpadmi a drobnými stavebnými odpadmi na území mesta Žiar nad Hronom a č. 3/2010 o miestnom poplatku za komunálne odpady a drobné stavebné odpady na území mesta Žiar nad Hronom určuje daňovým subjektom poplatok za komunálny odpad, ktorý vzniká na území mesta.
Množstvový systém zberu odpadov v rozsahu uvedenom VZN č. 14/2009 a č. 8/2010 bol vyhlásený za záväzný systém v celom katastrálnom území mesta. V zmysle tohto VZN oprávnenou osobou na nakladanie s komunálnym odpadom a drobným stavebným odpadom je spoločnosť Technické služby - Žiar nad Hronom, a. s., pričom pôvodcovia a držitelia odpadu sú povinní mať uzatvorenú zmluvu o nakladaní s komunálnym odpadom a drobným stavebným odpadom s oprávnenou organizáciou.
Čo je komunálny odpad? Zákon o odpadoch definuje komunálne odpady ako odpady z domácností vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba - podnikateľ; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu (zo záhrad, chát, chalúp a iné). Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev a verejnej zelene, ako aj ďalšej zelene na pozemkoch právnických osôb, fyzických osôb a občianskych združení.
Pri zabezpečovaní vývozu zmesového komunálneho odpadu je každý držiteľ odpadu povinný v zmysle VZN č. 14/2009 dodržať frekvenciu vývozu 1 x za dva týždne, čo je v súlade s nariadením hlavného hygienika SR, pričom si každý daňový subjekt môže vybrať objem zbernej nádoby od 60 l plastového vreca až po 1100 l nádobu na komunálny odpad. Sadzba poplatku za jeden liter zmesového komunálneho odpadu alebo drobného stavebného odpadu v zmysle VZN č. 15/2009 je 0,023 eur, čo je v súlade so zákonom NR SR č. 582/2004 Z. z. o miestnych daniach a miestnom poplatku za komunálne odpady.
Poplatníkom za komunálne odpady v zmysle zákona č. 582/2004 Z. z. je každá fyzická osoba, ktorá má v meste trvalý pobyt alebo prechodný pobyt, alebo ktorá je na území mesta vlastníkom nehnuteľnosti, ktorú užíva alebo je oprávnená ju užívať. Taktiež poplatníkom je právnická osoba, ktorá je oprávnená užívať alebo užíva nehnuteľnosť na území mesta na iný účel ako na podnikanie a podnikateľ, ktorý je oprávnený užívať alebo užíva nehnuteľnosť nachádzajúcu sa na území mesta na účel podnikania.
V nadväznosti na tieto ustanovenia VZN schváleného mestským zastupiteľstvom sa do množstvového zberu komunálneho odpadu zapojili všetky fyzické osoby a tiež podnikateľské subjekty. Na základe vyššie uvedeného žiadame všetky fyzické osoby občanov, spoločnosti a firmy, ktoré nakladajú s komunálnym odpadom v rozpore so Všeobecne záväzným nariadením, aby si splnili daňovú povinnosť a podali ohlásenie k miestnemu poplatku za komunálne odpady u správcu dane, ktorým je mesto Žiar nad Hronom a následne si uzatvorili zmluvu s oprávnenou osobou na nakladanie s odpadmi. K prihláseniu k miestnemu poplatku za komunálne odpady a drobné stavebné odpady zo strany poplatníkov je potrebné podať formulár - Ohlásenie k poplatku na odbore ŽP MsÚ v Žiari nad Hronom. V súlade s platnom legislatívou zákon č. 511/1992 Zb. ustanovuje, že v prípade nesplnenia si daňovej ohlasovacej povinnosti zo strany poplatníka mesto Žiar nad Hronom ako správca dane môže uložiť pokutu.
Všetky potrebné informácie sú k dispozícii na webovej stránke mesta alebo na telefónom čísle odboru životného prostredia 678 71 63 v pracovných dňoch od 7.30 do 15.30 hod.
Stretnutie predstaviteľov mesta so zástupcami vlastníkov bytov02.03.2011 | OŽP
Dňa 15.3.2011 (utorok) o 16.00 hod. sa v Divadelnej sále MsKC uskutoční stretnutie predstavieľov mesta Žiar nad Hronom so zástupcami vlastníkov bytov na tému Odpadové hospodárstvo a iné oblasti životného prostredia na území mesta.
Oznámenie10.01.2011 | OŽP
Právnické a fyzické osoby oprávnené na podnikanie sú povinné v zmysle § 6 ods. 4 zákona č. 401/1998 Z. z. o poplatkoch za znečisťovanie ovzdušia oznámiť každoročne do 15. februára mestu za každý malý zdroj znečisťovania ovzdušia spotrebu palív a surovín, z ktorých znečisťujúce látky vznikajú, a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľoch palív a surovín, počte prevádzkových hodín malého zdroja znečisťovania ovzdušia a o druhu a účinnosti odlučovacích zariadení. Bližšie informácie získate na Mestskom úrade v Žiari nad Hronom, v kancelárii č. 10, alebo na tel. čísle 678 71 24 u Ing. Gendiarovej alebo na internetovej stránke mesta Žiar nad Hronom v príslušnej sekcii.
Upratujte si za svojím psom, uchránite tým zdravie vaše a vašich detí22.11.2010 | OŽP
Viac ako 80 červených košov na psie exkrementy označených bielo-čiernym symbolom psa slúži na voľných priestranstvách i v medziblokových priestoroch nášho mesta majiteľom psov, ktorí tak majú možnosť po svojich štvornohých miláčikoch upratať, ako im to ukladá i platné VZN o podmienkach držania psov. Psie exkrementy kazia nielen vzhľad mesta, ale znečisťujú i životné prostredie a môžu ohroziť zdravie ľudí. A práve na to by sme chceli upozorniť. Hygienici upozorňujú, že pri nedostatočnej hygiene sa môžu deti pri styku s psími výkalmi, voľne ponechanými na tráve, chodníku či na detskom ihrisku, nakaziť rôznymi baktériami, parazitmi či vírusmi, ktoré vyvolávajú rôzne ochorenia. Patrí medzi ne salmonelóza, giardióza, tokoxaróza či pásomnica psia.
Toxokaróza je jedným z najčastejších parazitných ochorení človeka. Jej pôvodcom je škrkavka psia alebo mačacia. Rôzne substráty (piesok, tráva) môžu byť kontaminované výkalmi zvierat, v ktorých sa nachádzajú vajíčka parazitov. Tie sa môžu dostať do tráviaceho traktu dieťaťa. Vo vajíčkach je larva, ktorá sa priamo v tele uvoľní a krvou sa môže preniesť do jednotlivých orgánov - čriev, pečene, obličiek a pľúc. Ak sa toxokaróza včas nezachytí a nelieči, môže mať vážne dôsledky pre zdravie dieťaťa. Príznaky: Priebeh choroby je spravidla nenápadný, sprevádzaný bolesťami brucha a hnačkami. Iné závažnejšie príznaky nie sú v počiatočných štádiách pozorovateľné. Parazit Toxoplazma gondii vyvoláva ochorenie nazývané toxoplazmóza. Zdrojom nákazy sú vajíčka parazita v mačacom truse, ktorý sa nachádza napr. v znečistenom pieskovisku. Príznaky: Ochorenie prebieha zväčša bez príznakov a prejaví sa až v dospelosti vo forme uzlinových, očných, mozgových ochorení, resp. problémov v tehotenstve (potrat plodu).
Hlístovce - Do tejto skupiny patrí ochorenie spôsobené háďatkom črevným, ktoré sa vyskytuje ojedinele. Parazituje v črevách človeka, ale aj v psovi, mačke a v iných zvieratách. Je schopné prenikať cez kožu alebo sliznicu do človeka. Dostáva sa do pľúc, odtiaľ do úst a čriev. Príznaky: Svrbivé vyrážky na koži, dráždivý kašeľ, bolesti brucha, nevoľnosť, vracanie a hnačka striedajúca sa so zápchou.
Giardiáza je infekcia tenkého čreva, ktorú spôsobuje jednobunkový parazit Giardia lamblia. Do tela sa môže dostať požitím kontaminovanej stravy, znečistených pieskom, trávou alebo hlinou či pitím kontaminovanej vod,. Kedysi sa toto ochorenie vyskytovalo len v tropických krajinách, dnes sa však rozšírilo už aj do krajín mierneho pásma a postihuje najmä deti predškolského veku. Pri dlhšie trvajúcej infekcii sa môžu objaviť príznaky podvýživy. Diagnóza sa stanovuje pomocou dôkazu prítomnosti pôvodcu v stolici alebo v sekréte tenkého čreva. Lieči sa antibiotikami. Príznaky: približne dve tretiny infikovaných detí nemá nijaké príznaky. Akútna fáza sa prejavuje hnačkami a nechutenstvom, ktoré trvajú 3 - 4 dni. Pri masívnej nákaze prenikajú giardie do žlčových ciest a žlčníka, čo sa prejavé ochorením žlčníka a zápalom žlčových ciest.
Salmonelóza je hnačkové ochorenie, ktorého pôvodcom sú baktérie - Salmonely. Najzraniteľnejšou skupinou sú malé deti, ktoré sa infikujú pri hraní sa v piesku. Ochorenie sprevádzajú vodnaté hnačky, vysoké teploty a bolesti hlavy.
Všeobecne záväzné nariadenie č. 1/2003 O podmienkach držania psov na území mesta Žiar nad Hronom v § 6 Znečisťovanie verejných priestranstiev okrem iného hovorí: „Každý, kto vedie psa, je povinný dbať o to, aby sa zamedzilo znečisťovaniu budov, poškodzovaniu zelene a znečisťovaniu verejných priestranstiev. Ak pes znečistí verejné priestranstvo výkalmi, je ten, kto psa vedie, povinný výkaly bezprostredne odstrániť". Celé znenie VZN je zverejnené na webovej stránke mesta a je k dispozícii k nahliadnutiu i na Mestskom úrade v Žiari nad Hronom.
Mnoho Žiarčanov si plní svoju povinnosť zbierať výkaly svojich zvierat automaticky, iní však ignorujú riziko možného prenosu infekcie a po svojich psoch či mačkách neupratujú. Často pritom dochádza k stretom rodičov malých detí a majiteľov štvornohých miláčikov kvôli hygiene a zdravotnej bezpečnosti. Uvedomiť si zdravotné riziká a likvidovať psie exkrementy si vyžaduje najmä ochotu „psičkárov". Mesto Žiar nad Hronom im v tomto vyšlo v ústrety v plnej miere.
Koše na psie exkrementy sa rozmiestnili na najfrekventovanejších miestach vodenia psov. Mesto tak reagovalo na požiadavky majiteľov psov. Nádoby sa vyprázdňujú v lete 3 x týždenne, v zime 1 x týždenne, podľa potreby aj častejšie, tak aby táto činnosť bola efektívna, ekonomická, a zároveň aby sa dodržala hygienická bezpečnosť. Oproti pôvodným 35 nádobám slúži pre majiteľov psov na území mesta 82 košov na psie exkrementy pre 1121 psov, ktoré mesto eviduje k 31.10.2010.
Podľa štatistických údajov pripadá na Slovensku na každých 10 - 12 obyvateľov jeden pes. Z toho vyplýva že, priemerné sídlisko s 20 000 obyvateľmi má až do 2000 psov. V roku 1995 sa na Slovensku podľa štatistiky chovalo až 70 000 psov a ročná „produkcia" ich exkrementov sa odhadovala na úrovni 7 000 ton (350 nákladných vagónov). Vyhláška Ministerstva životného prostredia č. 284/2001 Z. z., ktorou sa ustanovuje Katalóg odpadov, zaraďuje tento odpad pod číslo 020106 ako zvierací trus a ostatný odpad. Aj keď nie je priamo zaradený ako nebezpečný odpad (NO), zbieraním exkrementov po svojich psoch chránime iných, a tiež aj samých seba pred nákazlivými ochoreniami.
Prevádzkovateľom pieskovísk ukladá zákon zabezpečovať ich čistotu a mikrobiálnu neškodnosť. Na hygienickú bezpečnosť našich pieskovísk dohliada aj Regionálny úrad verejného zdravotníctva v Žiari nad Hronom.
OŽPZdroj: Internet, Časopis Odpady 6/2010, odborná spolupráca: Regionálny úrad verejného zdravotníctva v Žiari nad Hronom
Obyvatelia domov už pri zbere bioodpadu nebudú dostávať vrecia na výmenu20.8.2010 | OŽP
Obyvatelia rodinných domov už pri zbere bioodpadu nebudú dostávať vrecia na výmenuZačiatkom roka dostali obyvatelia rodinných domov a bytoviek v častiach mesta s individuálnou bytovou výstavbou zadarmo plastové zberné nádoby na papier a plasty, a tiež kompostéry na bioodpad. Kompostéry sú určené na kompostovanie drobného biologicky rozložiteľného odpadu ako je tráva, lístie a pod. a bioodpad väčších rozmerov - napr. konáre môžu obyvatelia zviazať a vyložiť pred dom, odkiaľ sa bioodpad vyvezie. Konáre a väčší bioodpad teda nie je nutné ukladať do vriec, stačí ho len zviazať a na bioodpad menších rozmerov sú určené kompostéry, už pri zbere bioodpadu nebudú poskytovať plastové vrecia. Ak niekomu nepostačuje kompostér, alebo ho z akýchkoľvek dôvodov nevyužíva, môže zbaliť drobný bioodpad do vriec, avšak vrecia si musí zabezpečiť na vlastné náklady.
Šetrime vodou10.8.2010 | OŽP
Voda je nevyhnutná pre existenciu všetkého živého na Zemi. Človek sa niekedy j tejto životodarnej tekutine správa necitlivo a neuvedomuje si jej vzácnosť. Na Slovensku zatiaľ nemáme akútny problém s nedostatkom pitnej vody, ale počet skutočne čistých vodných tokov alebo horských studničiek, z ktorých si môžeme uhasiť smäd, nám vplyvom zásahov človeka rapídne ubúda. Význam vody sme si uvedomovali v nedávnych horúčavách, kedy sme fľašu s pitnou vodou takmer nepúšťali z rúk po celý deň. Varovanie odborníkov a nimi zdôrazňovaný pitný režim je nevyhnutný pre malé deti, mladých, dospelých, a taktiež pre starých ľudí, zvieratá, a teda pre všetko živé bez výnimky. Dobrou správou pre nás je aj tá skutočnosť, že voda z vodovodu v našom meste je kvalitná na pitie, čoraz viac sa z odborných kruhov dozvedáme, že voda z vodovodu je zdravá a mala by byť pravidelnou súčasťou nášho pitného programu.Rozumné zaobchádzanie s vodou je povinnosťou každého z nás, aby sme jej mali dostatok aj do budúcnosti. Tým, že neplytváme vodou, chránime zásoby sladkej vody, a tiež šetríme svoje peniaze. Ako na to?
Opraviť miesta, kadiaľ uniká voda (kvapkajúce kohútiky, WC alebo vodovodné potrubie).
Nainštalovať šetriče vody.
Pri dlhšom plánovanom opustení bytu či rodinného domu uzavrieť hlavný uzáver vody bytu alebo domu.
Zvýšiť pozornosť pri častej odstávke od vody (nebezpečenstvo vytopenia bytu, susedov).
Po čase sa i drobné kvapkanie alebo pretekanie premení na veľké množstvo vody. Pozrite sa, aké úniky v domácnosti môžu vzniknúť:
Mierne kvapkajúci kohútik 24 litrov denne cca 9 m3 za rok Veľmi kvapkajúci kohútik 54 litrov denne cca 20 m3 za rokMierne pretekajúci splachovač na WC 150-1000 litrov denne cca 55-365 m3 za rokVeľmi pretekajúci splachovač na WC 1000-2000 litrov denne 365-730 m3 za rokTipy do kuchyne:
nádobu s pitnou vodou dávajte do chladničky, nemusíte tak zakaždým, keď máte smäd, nechať dlho odtiecť kohútik, aby tiekla chladnejšia voda,
neumývajte riad pod tečúcou vodou,
umývačku riadu zapínajte iba plnú - ak umývate riad ručne dvakrát denne, spotrebujete asi 70 litrov. Ak spustíte umývačku riadu na jej plnú kapacitu raz za deň, spotrebujete približne 20 litrov vody.
Tipy do kúpeľne:
dajte si nainštalovať úsporný splachovací systém, úsporné zariadenie na sprchu,
dajte si opraviť pretekajúce kohútiky,
pri čistení zubov nenechávajte tiecť kohútik,
sprcha spotrebuje menej vody ako kúpeľ vo vani,
perte len vtedy, keď je pračka plná.
Tipy do záhrady:Ak musíte polievať trávnik, robte to vždy ráno alebo večer, aby sa zabránilo vyparovaniu vody. Dobrá rada: Jedna vyššia dávka vody týždenne je prospešnejšia ako niekoľko krátkych postrekov.Na záver: Na základe vlastnej skúsenosti vám odporúčame zabezpečiť si telefónne čísla havarijnej služby v prípade porúch na vodovodnom potrubí. Predídete tak mnohým nepríjemným situáciám, stresom, škodám na majetku a v neposlednom rade aj finančným stratám. Kontaktné telefónne čísla majte na viditeľnom ľahko prístupnom mieste, oboznámte s tým aj svoje deti alebo rodinných príslušníkov, ktorí s vami bývajú. Informácia o pre spoločenstvá vlastníkov bytov a nebytových priestorov o zmene zákona o vlastníctve bytov a nebytových priestorov12.4.2010
Zákon o vlastníctve bytov a nebytových priestorov 182/1993 Z. z. bol opätovne novelizovaný s platnosťou novely č. 70/2010 od 1. apríla tohto roku. Návrhom zákona sa upresňujú definície jednotlivých pojmov, precizujú sa rozhodovacie procesy pri správe bytového domu, zvýrazňuje sa úloha správcu, riešia sa vzťahy medzi vlastníkmi bytov a správcom, resp. orgánmi spoločenstva. Úprava nie je tak rozsiahla ako pri novelách v roku 2004 a 2007, ale napriek tomu obsahuje viacero významných zmien, ktorými sú najmä:
určenie povinnosti aj pre spoločenstvá predložiť vlastníkom správu o činnosti spoločenstva do 31.5. nasledujúceho roka, ďalej vykonať vyúčtovanie úhrad za plnenia na jednotlivé byty, a taktiež vykonať vyúčtovanie použitia fondu prevádzky, údržby a opráv za dom a doručiť ho každému bytu (niektoré z týchto povinností už spoločenstvá vykonávajú a majú ich zahrnuté v existujúcich zmluvách o spoločenstve),- jasné definovanie toho, že finančné prostriedky na účte spoločenstva sú majetkom vlastníkov bytov a nebytových priestorov, spoločenstvo môže s nimi disponovať, a hlavne, tieto prostriedky spadajú pod zákon o ochrane vkladov,
doplnenie o zodpovednosť za spôsobenú škodu: ak vlastník bytu alebo nebytového priestoru neumožní na požiadanie zástupcovi spoločenstva a osobe oprávnenej vykonať opravu a údržbu za účelom vykonania obhliadky alebo opravy (ak opravu nezabezpečí sám), ďalej v prípadoch opravy spoločných častí alebo spoločných zariadení domu prístupných z jeho bytu alebo montáž a údržbu zariadení na meranie spotreby tepla a vody v byte a nebytovom priestore a odpočet nameraných hodnôt, vlastník zodpovedá za škody vzniknuté takýmto jeho konaním,
umožnenie písomného hlasovania už aj pri hlasovaní o úvere, o zabezpečení úveru, o zmluve o vstavbe alebo nadstavbe, o zmene formy výkonu správy, pričom je ale pre tieto prípady sprísnená kontrola overením popisu (podpis vlastníka potvrdia najmenej dvaja overovatelia, ktorí boli zvolení na schôdzi vlastníkov, písomné hlasovanie môže overiť aj notár alebo obecný úrad), t. j. písomne hlasovať sa nemôže už len o zmluve o spoločenstve a zmluve o výkone správy,
jediný spôsob, akým sa po novom môže tvoriť fond prevádzky, údržby a opráv je podľa veľkosti spoluvlastníckeho podielu (t. j. plocha bytu a plocha prípadnej pivnice), pričom ak je súčasťou bytu balkón, lodžia alebo terasa, pre účely tvorby fondu prevádzky, údržby a opráv sa do veľkosti spoluvlastníckeho podielu zarátava 25 % z podlahovej plochy tohto balkóna, lodžie alebo terasy. Takže zákon už nepripúšťa ani pri hlasovaní dvoma tretinami vlastníkov zmenu spôsobu tvorby, napr. na každý byt rovnako alebo iným spôsobom.
Z dôvodu tejto zmeny je potrebné zistiť plochy všetkých balkónov, lodžií a terás, ktoré sú súčasťou bytov, ak takýmto údajom už spoločenstvo nedisponuje. Tieto výmery je možné zistiť z pôvodnej projektovej dokumentácie (ak existuje), z novej projektovej dokumentácie (pri obnove domu a pod.), z pôvodných kúpnych zmlúv, ktorými sa nadobudli byty a nebytové priestory od vlastníka domu alebo fyzickým zmeraním (odporúčame za účasti členov rady, keďže tento údaj bude použitý na výpočet platby do FO). Následne sa zistený rozmer musí zohľadniť pri prepočte, t. j. navýšení FO pre dotknuté byty, resp. nebytové priestory. Táto úprava FO by sa mala dopočítať od 1.4.2010.S touto zmenou súvisí aj premenovanie a oddelenie FO (ak to tak SVB zrealizované nemá), ktorý bol tvorený napr. na splácanie úverov za bytové okná, keďže sa nepočíta podľa spoluvlastníckeho podielu, ale podľa hodnoty okien v danom byte, a preto musí byť mimo hlavného FO. Všetky uvedené zmeny v zákone je potrebné zapracovať do zmluvy o spoločenstve (dodatkom alebo novou zmluvou) najneskôr do 31.3.2011. V najbližších mesiacoch Regionálne centrum ZSVB zrealizuje pre svojich členov, ale aj nečlenov školenie k novele zákona. Vypracovanie Dodatku k Zmluve o spoločenstve si môžu spoločenstvá objednať v ústrednej kancelárii združenia za zvýhodnený poplatok. Konzultačné hodiny: Pondelok 13.00 - 15.00 hod., A. Dubčeka 41, Žiar nad Hronom rczsvbzh@orangemail.sk, 045/672 22 01, www.zsvb.sk
Ing. Július Malý, Združenia spoločenstiev vlastníkov bytov na Slovensku - Regionálne centrum Žiar nad Hronom
Systém zberu bioodpadu v Žiari nad Hronom - centrum mesta a sídliská6.4.2010 | OŽPS príchodom jari každoročne narastá množstvo bioodpadu, a to nielen v častiach mesta s rodinnými domami a záhradkami, ale aj na sídliskách. Orezávajú sa stromy a kríky, vyhrabávajú trávniky, prekopávajú záhony... Pri týchto činnostiach vzniká bioodpad, ktorý nepatrí do zberných nádob na zmesový komunálny odpad, ale je určený na zhodnotenie v kompostárni. V častiach mesta IBV a Šášovské Podhradie je zabezpečený pravidelný zber a zvoz bioodpadu podľa harmonogramu vývozu separovaných zložiek. Bezplatný zber a zvoz je zabezpečený aj pre obyvateľov ostatných častí mesta, pričom je potrebné riadiť sa nasledovnými pokynmi:
V žiadnom prípade nenechávajte pripravené kôpky na voľnom priestranstve ani ich neukladajte do stojiska alebo ku stojisku! Tak vznikajú v meste čierne skládky, keď okoloidúci prihadzujú na pripravenú kôpku ďalší a ďalší odpad... Najlepšie je prispôsobiť termín úpravy zelene k termínu zberu bioodpadu (každý pondelok), aby nebolo potrebné uskladňovať bioodpad na dlhšiu dobu vo vlastných priestoroch.Požiadavku na zber a zvoz bioodpadu treba nahlásiť na Zelenú linku (0800 500 501). Na linku je potrebné nahlásiť meno volajúceho, kontaktné telefónne číslo a presný popis miesta, odkiaľ sa má bioodpad vyviezť. Vývoz bioodpadu z centra mesta a zo sídlisk sa realizuje každý pondelok počas celého roka. Požiadavka na vývoz však treba vopred ohlásiť na Zelenej linke a odpad upraviť a uložiť tak, ako je popísané v bodoch 1. a 2.Oznámenie údajov potrebných pre určenie výšky poplatku za znečisťovanie ovzdušia8.2.2010 | OŽPFyzické osoby oprávnené na podnikanie a právnické osoby sú povinné v zmysle § 6 ods. 4 zákona č. 401/1998 Z. z. o poplatkoch za znečisťovanie ovzdušia oznámiť každoročne do 15. februára mestu za každý malý zdroj znečisťovania ovzdušia spotrebu palív a surovín, z ktorých znečisťujúce látky vznikajú, a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľoch palív a surovín, počte prevádzkových hodín malého zdroja znečisťovania ovzdušia a o druhu a účinnosti odlučovacích zariadení.Bližšie informácie získate na Mestskom úrade v Žiari nad Hronom, kancelária č. 10, na telefónnom čísle 678 71 24 alebo na internetovej stránke mesta Žiar nad Hronom www.ziarnadhronom.sk v sekcii: Ako vybaviť - Životné prostredie - Ochrana ovzdušia - Oznámenie údajov potrebných pre určenie výšky poplatku za znečisťovanie ovzdušia.Za nesplnenie povinností uvedených v § 6 ods. 4 a určených v rozhodnutí mesta vydanom podľa § 6 ods. 6 zákona č. 401/1998 Z. z. o poplatkoch za znečisťovanie ovzdušia bude uložená pokuta do 663,87 €.Spaľovaním odpadov z domácností škodíme najviac sebe a svojim susedom4.2.2010 | OŽPPri riešení problematiky nakladania s odpadom sa často stretávame s takýmto postojom niektorých obyvateľov nášho mesta: „Načo mám platiť za smeti, veď ja žiadne smeti nemám, ani kukanádobu nemám... Mám piecku, tam všetko spálim a mám so smeťami pokoj!" Iní aj majú „kukanádobu", odpad sa im riadne vyváža, ale keď pohrabú lístie zo záhrady, poopiľujú konáre akosi automaticky rozložia ohník a tiež všetko spália. Dym stúpajúci zo záhrad či verejných priestranstiev pravidelne upozorňuje na zlé návyky ľudí a zdravotné problémy, ktoré si spaľovaním odpadu môžu privodiť. Toxické látky, ktoré pri tom vznikajú, škodia nielen životnému prostrediu, ale aj ľuďom samotným. O tom, že konajú protiprávne, nemajú páliaci občania mnohokrát ani potuchy. Zákonov, ktoré zakazujú alebo obmedzujú spaľovanie odpadov, je hneď niekoľko. Dôvod je jasný: pri spaľovaní odpadov dochádza k úniku toxických látok, ktoré ľudia dýchajú. Ide pritom o veľmi nebezpečné karcinogénne látky. Mnohí si povedia: „Ja spaľujem len bioodpad, žiadne plasty ani gumy. Ak spálim pár suchých konárikov a trochu lístia, nikomu tým predsa neublížim." Nie je to pravda. Spaľovaním bioodpadu dochádza k úniku dechtu a jedovatého plynu, oxidu uhoľnatého. Okrem toho nedokonalé horenie pod vplyvom nevhodnej vlhkosti, nízkych teplôt a nedostatku kyslíka spôsobuje namiesto horenia dymenie, pričom dym nezasahuje len miesto spaľovania, ale aj pozemky susedov či celú obec.Obyvatelia, ktorí biologický či iný odpad nespaľujú, sa teda majú dôvod brániť. Podporuje ich v tom aj Občiansky zákonník. Ak ich nepríjemný dym obťažuje, môžu sa obrátiť na mestskú políciu (t. č. 159) alebo na bezplatnú Zelenú linku (t. č. 0800 500 501).Spaľovanie odpadu je zakázané. Tento zákaz upravujú viaceré zákony: • zákon NR SR č. 223/2001 Z. z. o odpadoch v znení neskorších predpisov, • zákon NR SR č. 314/2001 Z. z. o ochrane pred požiarmi v znení neskorších predpisov, • zákon č. 40/1964 Zb. (občiansky zákonník) v znení neskorších predpisov. Ak teda niekto spaľuje odpad zo záhrady (lístie, trávu, konáre,...) alebo odpad z domu (plastové fľaše, papiere, kartóny, gumu,... ), dopúšťa sa protiprávneho konania a hrozí mu pokuta.Ak niekoho vidíte, ako spaľuje odpad alebo vidíte, odkiaľ sa šíri nepríjemný dym, upovedomte o tom mestskú políciu alebo zamestnancov Odboru životného prostredia.Za odpady sa po novom bude platiť dvakrát ročne, cena ostáva nezmenená12.1.2010 | OŽPNa poslednom minuloročnom zasadaní Mestského zastupiteľstva v Žiari nad Hronom bolo uznesením č. 121/2009 schválené VZN č. 14/2009 o spôsobe nakladania s komunálnymi odpadmi a drobnými stavebnými odpadmi na území mesta Žiar nad Hronom a uznesením č. 122/2009 VZN č. 15/2009 o miestnom poplatku za komunálne odpady a drobné stavebné odpady. Uvedené nariadenia rušia platnosť VZN 2/2008, ktorým sme sa v oblasti nakladania s odpadom a v oblasti poplatkov za odpady riadili doteraz. Táto zmena bola nutná z dôvodu zosúladenia všeobecne záväzných nariadení mesta s platnou legislatívou, najmä zákonom č. 223/2001 Z. z. o odpadoch v znení neskorších predpisov a zákonom č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.Vzhľadom na vyššie uvedené zmeny v nariadeniach upravujúcich nakladanie s odpadmi a miestny poplatok za odpady upozorňujeme na povinnnosti a zmeny, ktoré z uvedených nariadení vyplývajú, a ktorých nesplnenie je priestupkom:
Povinnosť v termíne do 31.01.2010 uzavrieť zmluvu o nakladaní s komunálnymi odpadmi s oprávnenou osobou, ktorou je spoločnosť Technické služby - Žiar nad Hronom, a. s., so sídlom na Ul. SNP č. 131 v Žiari nad Hronom. Návrhy zmlúv boli v priebehu minulého týždňa doručené jednotlivým pôvodcom odpadu - predsedom bytových spoločenstiev, obyvateľom rodinných domov, a taktiež aj podnikateľským subjektom.
Povinnosť splniť si ohlásenie k miestnemu poplatku za odpady v termíne do 31.01.2010 na formulári, ktorý bol doručený jednotlivým pôvodcom odpadu spolu s návrhom zmluvy, a ktorý si možnos stiahnuť si na webovej stránke v sekcii Ohlásenie k poplatku za komunálne odpady alebo si ho prevziať v tlačenej podobe v areáli Technických služieb na Ul. SNP č. 131 (nad supermarketom Billa a sídlom hasičského záchranného systému).
Uvedené povinnosti možno vybaviť na pracovisku v areáli Technických služieb na ulici SNP č. 131 počas mesiaca január každý pracovný deň od 8.00 do 18.00 hod. So sebou je potrebné priniesť si občiansky preukaz, 2 kópie návrhu zmluvy s Technickými službami a formulár ohlasovacej povinnosti. S vypísaním všetkých formulárov vám zamestnanci pracoviska radi pomôžu. Obyvatelia Šášovského Podhradia môžu všetky potrebné náležitosti vybaviť v Kultúrnom dome v Šášovskom Podhradí v sobotu 16.01.2010 v čase od 9.00 do 15.00 hod. a v sobotu 23.01.2010 v čase od 14.00 do 17.00 hod.
Zmeny v spôsobe platby miestneho poplatku za komunálne odpady
Poplatok je splatný v jednej, maximálne v dvoch platbách ročne podľa požiadavky platiteľa poplatku, pričom termín prvej platby je do 28. februára a termín druhej platby do 30. septembra príslušného kalendárneho roka. Poplatok za mimoriadne vývozy odpadu uskutočnené na objednávku pôvodcu odpadu je splatný v jednorazových mesačných platbách.
Miestny poplatok, ktorého výška sa vypočíta ako súčin objemu nádoby, počtu vývozov a sadzby 0,023 € za liter odpadu, je možné uhradiť na základe výzvy na zaplatenie miestneho poplatku:
do pokladne správcu poplatku (poverenému zamestnancovi mesta) v sídle Technických služieb - Žiar nad Hronom, a. s. na Ul. SNP č.131 v Žiari nad Hronom
bezhotovostným prevodom na účet č.: 4005562844 /7500
Výška poplatku za komunálne odpady ostáva nezmenená:
Miestny poplatok za komunálne odpady a drobné stavebné odpady je 0,023 eur za liter odpadu. Platí sa za skutočne vykonané vývozy a za celý objem zbernej nádoby, pričom sa poplatok rozúčtuje podľa počtu užívateľov zbernej nádoby. Výška poplatku pre jednotlivé typy zberných nádob je nasledovná: 25,300 eura / 1100-litrová zberná nádoba
5,520 eura / 240-litrová zberná nádoba
2,530 eura / 110-litrová zberná nádoba
2,530 eura / 110-litrové plastové vrece
1,380 eura / 60-litrové plastové vrece
Poplatok za vyprázdnenie nádoby na separovaný odpad, ktorá obsahuje aj iné zložky, než na ktoré je určená, je 0,053 eura za liter odpadu. Platí sa za celý objem zbernej nádoby.
Poplatok za odstránenie a odvoz odpadu, ktorý sa nachádza mimo zberných nádob a v ich okolí, je 0,053 eura za liter odpadu.
V prípade akýchkoľvek otázok týkajúcich nakladania s odpadom, môžete kontaktovať poverených zamestnancov mesta na bezplatnej Zelenej linke 0800 500 501, ktorá je k dispozícii počas pracovných dní v čase od 8.00 do 16.00 hod.
MIKULÁŠSKE SLÁVNOSTI 05.12.2013 Čaro VIANOC 05.12.2013 - 07.12.2013 VÝSTAVA: Leonardo Lacher Maique 15.11.2013 - 15.01.2014 » viac podujatí